**Sako S20** er en sylinderlåsrifle produsert av den finske våpenprodusenten Sako siden 2020. Våpenet ble lansert i de to konfigurasjonene *hunter* og *precision* med forskjellige skjefter og pipeprofiler. S20 har et plastskjefte med innebygd metallskjelett som fungerer som beddeblokk, og for- og bakskjefte kan byttes uavhengig av hverandre.

Teknisk
-------

Sako garanterer en egenpresisjon på 0.3 mrad (30 mm på 100 m; 1 MOA) ved bruk av Sako fabrikkammunisjon.

Glidekassen er i stål med integrert picatinnyskinne (maskinert direkte i glidekassen). Undersiden av glidekassen er V-formet, og festes til skjeftet med tre skruer. Magasinet er avtagbart, dobbeltradet og med sentermating, og er ekstra langt for å ha plass til patroner ladet lengre enn standardlengde.

Sluttstykket er i rustfritt stål, har tre låseklakker og 60 graders hevarmsløft, og hevarmen er utskiftbar. Sluttstykkehodet for normalpatroner er tilpasset 12 mm rand, mens sluttstykkethodet for magnumpatroner er tilpasset 13.5 mm rand.

Pipen er kaldsmidd, og ble lansert i to profiler (tynn eller semi-tykk pipe) samt i to forskjellige lengder (510 eller 610 mm). Munningen er gjenget i 5⁄8-24 UNEF (toleranseklasse 3A) for montering av lyddemper, kompensator eller flammedemper. Per 2020 leveres riflen fra fabrikk kamret i normalpatronene .243 Winchester, 6.5 Creedmoor og .308 Winchester, og i magnumpatronene 6.5 PRC, .270 Winchester, 7 mm Remington Magnum, .30-06 Springfield og .300 Winchester Magnum.

Utsiden av skjefet er støpt i slagfast plast, og både for- og bakskjeftet er utskiftbart. Kolben kan demonteres for transport. Begge skjeftene har QD-reimfeste foran og bak. Forskjeftet på *hunter* har en rund profil, mens *precision* forskjeftet har en firkantet profil med avrundede kanter. *Precision-*forskjeftet har i tillegg intergrerte M-LOK-fester. Bakskjeftet på *hunter*-utgaven er en tommehullstokk, mens bakskjeftet på *precision*-utgaven har mange likheter med skjeftet på Sako TRG. Både *hunter* og *precision*-skjeftet har justerbar kinnstøtte (med nummerert skala), samt at kolbelengden kan justeres ved hjelp av avstandsstykker. Gummien på selve pistolgrepet er også utskiftbar. På *precision* kan iI tillegg kolbekappen justeres i vinkel og høyde.

Avtrekket er montert i en aluminiumsramme.[*klargjør*] Vekten kan justeres mellom 1-2 kg, og posisjonen kan flyttes inntil 7 mm. Riflen kan leveres med enten direkteavtrekk eller trykkpunktsavtrekk. Sikringen blokker tennstempelet.

Se også
-------

* Sako TRG
* Sako 85
* Tikka T3
* SIG Sauer 200 STR

Referanser
----------

1. ↑  «S20». *sako.fi*. Arkivert fra originalen 21. februar 2020. Besøkt 22. februar 2020.
2. ↑  «Sako S20 - ensimmäinen hybridikivääri on täällä!». *sakosuomi.fi* **(Finnish)**. SAKO. 20. februar 2020. Arkivert fra originalen 21. februar 2020. Besøkt 22. februar 2020.
3. ↑  «Sako S20 Hunter ja Precision». *terveisetravintoketjunhuipulta.com* **(Finnish)**. TRH Media & Service. 20. februar 2020. Arkivert fra originalen 22. februar 2020. Besøkt 22. februar 2020.
4. ↑  «Sako S20 Hunter .308 Win». *sissos.fi* **(Finnish)**. 20. februar 2020. Arkivert fra originalen 22. februar 2020. Besøkt 22. februar 2020.
5. ↑  «Sako S20 Precision 6,5 Creedmoor». *sissos.fi* **(Finnish)**. 20. februar 2020. Arkivert fra originalen 22. februar 2020. Besøkt 22. februar 2020.